
AVIZ

asupra proiectului de Lege privind stimularea investiţiilor în agricultură
Cu adresa nr. PLX 236 din 15 iunie 2005, Biroul Permanent, conform art.89  şi 108 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu proiectul de Lege privind stimularea investiţiilor în agricultură.
In urma examinării, în şedinţa din data de 21 iunie 2005, Comisia, cu 3  voturi  pentru, 7 împotrivă şi 3 abţineri a hotărât avizarea negativă a prezentului proiect de lege  din următoarele considerente:

    - prin constituirea Fondului pentru creditarea investiţiilor în agricultură din alocaţii aprobate prin bugetul de stat se încalcă Legea nr.500/2002 privind finanţele publice; în conformitate cu prevederile art.15 alin (1) din acest act normativ, în cazurile în care se fac propuneri de acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare pentru acoperirea minusului de venituri sau creşterea cheltuielilor;

    - prevederile art. 13 din proiectul de lege supus examinării contravine prevederilor art.11 alin(1) şi (2) din legea menţionată la aliniatul precedent, conform cărora veniturile şi cheltuielile bugetare sunt aprobate prin lege pe o perioadă de un an, iar toate operaţiunile de încasări şi plăţi efectuate în cursul unui an bugetar în contul unui buget aparţin exerciţiului corespunzător de execuţie a bugetului respectiv;

    - în România sunt suficiente surse de creditare, astfel încât nu trebuie utilizat şi banul public în acest scop, iar trecerea sumelor respective la dispoziţia unor instituţii de credit se poate transforma într-un element generator de corupţie;

    - se află în procedură de aprobare la Camera Deputaţilor proiectul de lege privind societăţile de microfinanţare, prin care se reglementează furnizarea de împrumuturi şi alte servicii financiare de bază persoanelor fizice şi juridice (mici întreprinzători) cu acces limitat la sistemul bancar, deci, inclusiv în domeniul agriculturii;

   - Ministerul Agriculturii, Pădurilor şi Dezvoltării Rurale îşi poate propune programe multianuale pe care să le finanţeze din alocaţii bugetare şi care să se aplice sectoarelor sensibile pe care apreciază că ar trebui să le dezvolte cu prioritate, respectându-se astfel prevederile art.22 alin. (1) din Legea nr.500/2002 privind finanţele publice, respectiv, teza potrivit căreia ordonatorii de credite au obligaţia de a angaja şi de a utiliza creditele bugetare numai în limita prevederilor şi destinaţiilor aprobate.

